**Obrazloženje Općeg dijela financijskog plana**

**3050 Institut za društvena istraživanja u Zagrebu za razdoblje 2024.-2026.g.**

Institut za društvena istraživanja u Zagrebu (Institut) javna je ustanova u vlasništvu Republike Hrvatske i najstarija hrvatska znanstvenoistraživačka ustanova u području društvenih znanosti. Institut se bavi koncipiranjem, razvojem, organiziranjem i provedbom znanstvenih istraživanja te znanstvenim osposobljavanjem i usavršavanjem znanstvenoistraživačkoga ljudskog potencijala.

Najveći dio ukupnih prihoda čine prihodi iz državnog proračuna, dok ostale prihode Institut ostvaruje kroz projekte financirane iz programa Europske unije, Europskog socijalnog fonda, Hrvatske zaklade za znanost te projekata za različite naručitelje (jedinice državne i lokalne uprave i samouprave, organizacije civilnog društva, visokoobrazovne ustanove i slično).

**PRIHODI I PRIMICI**

Institut za društvena istraživanja u narednoj 2024. godini planira 2.293.815 € prihoda poslovanja dok je u projekcijama iskazano 1.863.973 € za 2025. godinu te 1.734.816 € za 2026.godinu. U prijedlogu financijskog plana iskazani su realni prihodi koje očekujemo tokom naredne tri godine na temelju ugovorenih projekata. U odnosu na tekući plan za 2023. godinu vidljivo je povećanje ukupnih planiranih prihoda, ali i u odnosu na izvršenje 2022.godine. Ukupni prihodi u narednom trogodišnjem periodu imaju sukcesivni pad zbog završetka ugovorenih projekata.

Izmjenama financijskog plana prihodi su povećani za 10% u odnosu na početni plan.

U 2024. godini najveći udio u prihodima je prihod državnog proračuna temeljem aktivnosti programskog financiranja u ukupnom iznosu 1.864.673 €, što je 81,29% ukupnih prihoda. Iznos je ograničen limitima od strane nadležnog Ministarstva znanosti i obrazovanja a odnosi se na troškove zaposlenika i programsko financiranje. Za razliku od prethodnih godina, osim izvora *1.1 Opći prihodi i primici*, programsko financiranje biti će i iz izvora *581 Mehanizmi za oporavak i otpornost*. Dodijeljeni limiti za izvor *581* su za sve tri godine bili podjednaki (82.136 €) dok je izmjenom plana planirana isplata obje rate programskih projekata u 2024.godini, što je 234.673 €.

Sljedeći najveći udio iskazanih prihoda čine prihodi iz izvora *52 Ostale pomoći*. Planirani iznosi odnose se na prihode od ugovorenih projekata, dok najveći prijenos između proračunskih korisnika državnog proračuna očekujemo od *Hrvatske zaklade za znanost* tokom naredne dvije godine. Osim *Hrvatske zaklade za znanost* u istom periodu planirani su prihodi iz izvora 52 *Ostale pomoći* po projektu *Podizanje svijesti o rodno uvjetovanom kibernetičkom nasilju nad djevojčicama i ženama te stvaranje sigurnijeg online okruženja (Ured za ravnopravnost spolova)* teostali projekti financirani iz inozemstva.

Vlastite prihode očekujemo od prodaje knjiga i časopisa koje izdaje Institut, dok se prihodi iz izvora *61 Donacije* očekuju po tri aktualna ESF projekta. U odnosu na Tekući plan za 2023. godinu te izvršenje u 2022.godini, u 2024. godini planirani su veći prihodi po navedena dva izvora. Za 2025. i 2026. godinu prihodi po izvoru *61 Donacije* nisu planirani zbog neizvjesnosti novih ESF projekata.

**RASHODI I IZDACI**

Institut za društvena istraživanja u narednoj 2024. godini planira 2.236.040 € što je povećanje od 3,60% u odnosu na početni plan. 2.170.773 € iznose rashodi poslovanja te 65.267 € rashodi za nefinancijsku imovinu. U projekcijama za 2025. i 2026. godinu ukupni rashodi se sukcesivno smanjuju. Razlog smanjenja planiranih rashoda za nefinancijsku imovinu je zbog uloženih sredstava u dugotrajnu imovinu prethodnih godina.

Najveći udio planiranih rashoda odnose se na aktivnosti redovnog poslovanja te programskog financiranja a iskazani iznosi usklađeni su sa danim limitima od strane nadležnog ministarstva (*1.1 Opći prihodi i primici* te *581 Mehanizmi za oporavak i otpornost)*. Najveći dio odnosi se na rashode za zaposlene. Najveća izmjena plana odnosi na naknade za plaće i materijalna prava, gdje je povećan iznos za navedene rashode sa 1.397.148 € na 1.450.000 €. Razlog tome je povećanje koeficijenata Reformom sustava plaća te sukladno potpisanom Programskom ugovoru i planu zapošljavanja. Također, iz izvora *1.1* financirani su troškovi hladnog pogona te troškovi poslovanja Instituta u ukupnom iznosu 180.000 € što je iznos osnovne i razvojne komponente Programskog ugovora. Iz izvora *581* financirano je sedam programskih ugovora.

Osim rashoda po izvorima *1.1 Opći prihodi i primici* te *581 Mehanizmi za oporavak i otpornost*, po aktivnostima Samostalna djelatnost javnih instituta planirani su rashodi iz izvora *3.1 Vlastiti prihodi* u iznosu 55.103 €, *6.1 Donacije* 35.636 € te *5.1 Pomoći EU* 19.180 € . Izmjenom plana povećan je iznos rashoda po izvoru *5.2 Ostale pomoći sa* 382.758 € sa 408.550 €. Razlog tome je usklađenost sa Hrvatskom zakladom za znanost i Uredom za ravnopravnost spolova temeljem potpisanih projektnih Ugovora. Rashodi su planirani po projektima navedenim u Obrazloženju Posebnog dijela financijskog plana.

**PRIJENOS SREDSTAVA IZ PRETHODNE I U SLJEDEĆU GODINU**

Razlika između prihoda i rashoda planiranih u 2024. godini iskazanih u Općem dijelu iznosi 57.775€ što je izmjenom financijskog plana smanjeno sa 89.327 €. Navedeni manjak biti će pokriven donosom sredstava iz prethodne 2023. godine.

Planirani donos u 2024.godini iznosi 327.446 € a odnosi se isključivo rashode financirane iz izvora *3.1 Vlastiti prihodi, 6.1 Donacije* i *5.2 Ostale pomoći.* Odnos i donos po izvoru *1.1 Opći primici i prihodi* nisu planirani.

Na kraju 2024. godine planirani je odnos u iznosu 385.221 €. Na isti način planiran je odnos iz 2025. u 2026. godinu.

Navedena sredstva prenosimo iz godine u godinu sukladno provedbama projekata uz sukcesivna smanjenja svaku godinu.

**UKUPNE I DOSPJELE OBVEZE**

U financijskim izvještajima Instituta za društvena istraživanja u Zagrebu prikazana su sljedeća stanja ukupnih i dospjelih obveza na dan 31. prosinca prethodne godine i na dan 30. lipnja tekuće godine:

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 102.862,34 € | 107.223,49 € |
| Dospjele obveze | - | - |